《秋雨连冬雪寄常平使者王郎中》
宋代·释居简

九月十月闰月雨，阴晶阳采云霾𢾅。十旬朝夕漏涔涔，岂应漏处无人补。

准拟书云须少霁，破镜上天犹未已。田家屋老半閒茅，带雨旋抽仍数米。

雨中集霰初廉纤，雪中更把来麰占。麰今一粒不入土，倘有些小黄厌厌。

春耕仰麦今无麦，欲驱秧马饥无策。富人露廪矗如林，价高少室山人索。

贪夫相时为利谋，耕夫食力毋过求。无求尚有丰凶忧，更忧螟螣蠈与蟊。

常平使者深长虑，少戆安知汲长孺。开仓振粟勇不疑，救焚孰与先救饥。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。